Pollard in, Kolisi uitDie Springbokke se Handré Pollard. Foto: Phill Magakoe/AFP. Handré Pollard sal die no. 10-trui in Bloemfontein dra, terwyl hy terselfdertyd sommer ook die Springbokke in die tweede toets teen Wallis sal aanvoer. Dit terwyl die Bok-kaptein Siya Kolisi dié rondte uitsit. Jacques Nienaber het ’n hele paar veranderings aan die span aangebring wat die afgelope Saterdag ’n broekskeur-sege van 32 – 29 teen Wallis behaal het. Opwindende spelers soos Evan Roos en Kurt-Lee Arendse is in die beginspan, terwyl Warrick Gelant en Aphelele Fassi ook weer ’n kans in die agterlyn sal kry. Dan maak ou strydrosse soos André Esterhuizen en Marcell Coetzee ’n welkome terugkeer, met Pieter-Steph du Toit ook in die opdrafspan. Evan Roos. Foto: Twitter. Op die plaasvervangersbank sal Deon Fourie, Ruan Nortjé en Ntuthuko Mchunu nie kan wag om hul verskyning op die veld te maak nie. “Ons het uit die staanspoor aangedui dat ons ’n balans moet vind tussen ons strewe om wedstryde te wen en om talentvolle jong spelers ’n geleentheid te bied om hul stempel op die internasionale verhoog af te druk,” het Nienaber gesê. Kolisi is waarskynlik uitgelaat om jonger spelers ŉ kans te gee met die oog op volgende jaar se Wêreldbeker. Volgens die Springbok-afrigter is daar nou ervare spelers in sy wedstrydgroep, sowel as spelers wat goeie rugby vir hul klubs en provinsiale spanne gespeel het. Kurt-Lee Arendse op die oorlogpad. Foto: GB Jordaan. Hy het egter weer eens bygevoeg dat Wallis nie onderskat moet word nie. “Hulle het verlede week gewys dat hulle vir die volle 80 minute van die wedstryd kan veg en ons verwag weer ’n soortgelyke aanslag hierdie week. Dit sal ’n baie goeie toets vir die jonger spelers in die groep wees om kragte teen van die beste spelers in Wallis te meet; baie van die ouens het immers vir die Britse en Ierse Leeus uitgedraf.” Die plaasvervangersbank is oudergewoonte tussen ses voorspelers en twee agterspelers verdeel, met Grant Williams en Damian Willemse wat vir die nodige veelsydigheid en vonk kan sorg. Springbokke: Warrick Gelant (heelagter), Kurt-Lee Arendse (regtervleuel), Jesse Kriel (buitesenter), André Esterhuizen (binnesenter), Aphelele Fassi (linkervleuel), Handré Pollard (losskakel en kaptein), Jaden Hendrikse (skrumskakel), Evan Roos (agtsteman), Pieter-Steph du Toit (flank), Marcell Coetzee (flank), Marvin Orie (slot), Eben Etzebeth (slot), Trevor Nyakane (stut), Joseph Dweba (haker) en Thomas du Toit (stut). Plaasvervangers: Malcolm Marx, Ntuthuko Mchunu, Vincent Koch, Ruan Nortjé, Rynhardt Elstadt, Deon Fourie, Grant Williams en Damian Willemse.